b'\n_START_ARTICLE_\nCargokult\n_START_PARAGRAPH_\nCargokult betegner en s\xc3\xa6rlige type religi\xc3\xb8se bev\xc3\xa6gelser, som f\xc3\xb8rste gang opstod i Melanesien omkring begyndelsen af det 20. \xc3\xa5rhundrede. Det er en s\xc3\xa6rlig form for millenarisme, der opstod som f\xc3\xb8lge af de oprindelige befolkninger i omr\xc3\xa5dets m\xc3\xb8de med den teknologisk avancerede vestlige kultur. Kulten er hovedsageligt centreret om at opn\xc3\xa5 den fremmede kulturs materielle velstand. Et vigtigt element i disse bev\xc3\xa6gelser er forestillingen om, at denne velstand er tilt\xc3\xa6nkt tilh\xc3\xa6ngerne af deres guder og forf\xc3\xa6dre. Betegnelsen cargokult er dannet ud fra det engelske ord \xe2\x80\x99\xe2\x80\x99cargo\xe2\x80\x99\xe2\x80\x99, der betyder "skibsladning" eller "last". Cargocult bruges som f\xc3\xa6llesbetegnelse for en r\xc3\xa6kke forskellige religi\xc3\xb8se f\xc3\xa6llesskaber i den sydvestlige Stillehavsregion, hvor bev\xc3\xa6gelser af denne type f\xc3\xb8rste gang blev beskrevet blandt folkeslag i New Guinea, Micronesien og Melanesien, da omr\xc3\xa5det begyndte at blive genstand for europ\xc3\xa6isk kolonisering og mission. Cargokult-bev\xc3\xa6gelserne har en r\xc3\xa6kke f\xc3\xa6llestr\xc3\xa6k; f.eks. er de typisk opst\xc3\xa5et som resultat af et kulturm\xc3\xb8de mellem to teknologisk meget forskellige befolkningsgrupper, hvor den mindst udviklede gruppe opbygger en forventning om overdragelse af teknologisk avancerede genstande fra den anden gruppe. Bev\xc3\xa6gelserne bygger p\xc3\xa5 forestillinger med rod i b\xc3\xa5de kristendom og traditionel melanesisk religion. Som regel opst\xc3\xa5r de omkring en profet, der forkynder en vision om en n\xc3\xa6rt forest\xc3\xa5ende forandring af samfundet, hvor gruppen vil opleve en velstand, som ligner europ\xc3\xa6ernes. Dette vil ske i form af ankomsten af en stor skibs- eller flyladning (\xe2\x80\x99\xe2\x80\x99cargo\xe2\x80\x99\xe2\x80\x99)._NEWLINE_Et centralt element er forestillingen om, at den vestlige kulturs forbrugsgoder ("cargo") i virkeligheden var blevet skabt af guddommelige v\xc3\xa6sner eller forf\xc3\xa6drene for melanesiernes skyld. Men de fremmede havde p\xc3\xa5 u\xc3\xa6rlig vis taget kontrollen over disse genstande, enten i ond vilje eller ved en fejl. Derfor ligger fokus i cargokultens praksis i at overkomme det, som tilh\xc3\xa6ngerne opfatter som den u\xc3\xb8nskede indflydelse, de fremmede har p\xc3\xa5 fordelingen af de \xc3\xb8nskede goder og velstand. Dette sker i reglen gennem ritualer, der efterligner den opf\xc3\xb8rsel, tilh\xc3\xa6ngerne har observeret hos de fremmede, der aktuelt besidder goderne. Denne praksis bygger p\xc3\xa5 en forestilling om, at guderne eller forf\xc3\xa6drene p\xc3\xa5 et tidspunkt vil sende \xe2\x80\x99\xe2\x80\x99cargo\xe2\x80\x99\xe2\x80\x99 til de rette modtagere. Det er s\xc3\xa5ledes et fremtr\xc3\xa6dende element i en cargokult, at tilh\xc3\xa6ngerne deler en forestilling om, at guddommelige v\xc3\xa6sner p\xc3\xa5 et tidspunkt i fremtiden vil give v\xc3\xa6rdifulde og efterstr\xc3\xa6bte forbrugsgoder til kultens medlemmer._NEWLINE_Der findes dog ogs\xc3\xa5 en r\xc3\xa6kke forskelle mellem de enkelte eksempler p\xc3\xa5 cargokulte. F.eks. dyrker man p\xc3\xa5 \xc3\xb8en Tanna i Vanuatu bestemte amerikanere, der, som led i forsyningen af kamptropper, bragte \xe2\x80\x99\xe2\x80\x99cargo\xe2\x80\x99\xe2\x80\x99 af forskellig slags til \xc3\xb8en i forbindelse med 2. verdenskrig. De blev efterf\xc3\xb8lgende opfattet som guder, der p\xc3\xa5 et senere tidspunkt ville bringe mere \xe2\x80\x99\xe2\x80\x99cargo\xe2\x80\x99\xe2\x80\x99.\n_START_SECTION_\nKarakteristik\n_START_PARAGRAPH_\nDen f\xc3\xb8rste kontakt mellem et isoleret samfund og den omgivende verden kan v\xc3\xa6re et kulturchok. Ofte vil de nyankomne blive opfattet som overnaturlige v\xc3\xa6sner af den oprindelige befolkning. I reglen vil man fors\xc3\xb8ge, at forst\xc3\xa5 kulturm\xc3\xb8det inden for referencerammerne af den eksisterende kultur; f.eks. er uddeling af goder en vigtig social tradition hos mange folkeslag i Micronesien, derved kan der opst\xc3\xa5r en forventning om, at de fremmede ogs\xc3\xa5 vil dele ud af deres rigdomme. Med tiden vil det imidlertid blive klart, at de nyankomne er almindelige mennesker, og at de ikke n\xc3\xb8dvendigvis deler ud af rigdommene. En reaktion p\xc3\xa5 denne situation kan v\xc3\xa6re udbredelsen af en forestilling om, at man ikke har fulgt den rituelle praksis, fordi samfundet er blevet forandret pga. de fremmedes ankomst. Internt i bev\xc3\xa6gelsen kan nye ritualer derfor blive beskrevet som en tilbagevenden til en mere oprindelig praksis._NEWLINE_Kendte eksempler p\xc3\xa5 ritualer relateret til cargokult omfatter bl.a. bygning af efterligninger af landingsbaner, lufthavne, kontorer og spisestuer efter vestligt m\xc3\xb8nster, samt dyrkelse af og fors\xc3\xb8g p\xc3\xa5 konstruktion af vestlige forbrugsgoder, som f.eks. radioer, ud af tilg\xc3\xa6ngelige materialer. I nogle bev\xc3\xa6gelser kan tilh\xc3\xa6ngerne udf\xc3\xb8re milit\xc3\xa6r eksercits mens de b\xc3\xa6rer grene, der ligner gev\xc3\xa6rer, og er udsmykket med m\xc3\xb8nstre, der skal ligne milit\xc3\xa6re destinktioner. Baggrunden er, at de milit\xc3\xa6re aktiviteter, man har observeret, opfattes som ritualer, der virker tiltr\xc3\xa6kkende p\xc3\xa5 \xe2\x80\x99\xe2\x80\x99cargo\xe2\x80\x99\xe2\x80\x99, og at kulttilh\xc3\xa6ngerne derfor overtager de vestlige soldaters praksis og bygger tilh\xc3\xb8rende \'faciliteter\'\xe2\x80\x99 for at kunne tiltr\xc3\xa6kke \xe2\x80\x99\xe2\x80\x99cargo\xe2\x80\x99\xe2\x80\x99. Opfattelsen var, at vesterl\xc3\xa6ndingene m\xc3\xa5tte besidde en s\xc3\xa6rlig forbindelse til guderne og forf\xc3\xa6drene, siden de kunne tiltr\xc3\xa6kke rigdomme og genstande af en karakt\xc3\xa9r, som kun disse overnaturlige magter kunne producere._NEWLINE_Religionsformen har en r\xc3\xa6kke elementer, der stammer fra kristendommen. Den blev bragt til regionen af europ\xc3\xa6erne fra slutningen af 19. \xc3\xa5rhundrede. Derfor indg\xc3\xa5r der ofte en messiaslignende figur, der fungerer som formidleren af den kommende tid, i bev\xc3\xa6gelsernes forestillingsverden. Cargokult deler s\xc3\xa5ledes en r\xc3\xa6kke f\xc3\xa6llestr\xc3\xa6k med andre former for millenaristiske bev\xc3\xa6gelser._NEWLINE_I dag mener mange antropologer imidlertid, at begrebet "cargokult" er upr\xc3\xa6cist og i virkeligheden d\xc3\xa6kker over flere forskellige f\xc3\xa6nomener. Begrebet er imidlertid blevet udbredt i den vestlige verden og bruges i en bred betydning i en lang r\xc3\xa6kke forskellige sammenh\xc3\xa6nge.\n_START_SECTION_\nHistorie\n_START_PARAGRAPH_\nDe traditioner og processer, der ligger til grund for cargokulten i Melanesien, er tilsyneladende opst\xc3\xa5et p\xc3\xa5 et tidspunkt, hvor der endnu ikke er blevet nedskrevet nogen former for historiske optegnelser. Det ser f.eks. ud til, at konceptet om fremmede, der medbragte gaver udefra, l\xc3\xa6nge har v\xc3\xa6ret udbredt i omr\xc3\xa5dets kultur. Samtidig har der v\xc3\xa6ret en vigtig tradition for udveksling af v\xc3\xa6rdigenstande, som blev opfattet som s\xc3\xa6rligt knyttet til guderne og forf\xc3\xa6drene. Det ser ogs\xc3\xa5 ud til, at ideen om en fremtidig genkomst af forf\xc3\xa6drene har v\xc3\xa6ret udbredt._NEWLINE_Det tidligst kendte eksempel p\xc3\xa5 en cargokult er Tuka-bev\xc3\xa6gelsen, der opstod p\xc3\xa5 Fiji i 1885. Siden er lignende bev\xc3\xa6gelse blevet observeret med j\xc3\xa6vne mellemrum, f.eks. Taro-kulten i det nordlige Papua New Guinea og Vailala Madness, der begyndte i 1919, og som blev dokumenteret af F.E. Williams, der var en af de f\xc3\xb8rste antropologer, som arbejdede d\xc3\xa9r. Bev\xc3\xa6gelser, der minder om cargokult, er ogs\xc3\xa5 blevet observeret i Vest Ny Guinea i bl.a. Asmat og Danifolket._NEWLINE_Antallet af cargokulte har v\xc3\xa6ret st\xc3\xb8rst i \xc3\xa5rene under og lige efter 2. verdenskrig. I f\xc3\xb8rste omgang blev mange af \xc3\xb8erne i Stillehavet besat af japanske styrker, som siden blev sl\xc3\xa5et af de allierede, som derp\xc3\xa5 indtog \xc3\xb8erne. Der blev overf\xc3\xb8rt store m\xc3\xa6ngder materiel til \xc3\xb8erne, hvilket medf\xc3\xb8rte drastiske forandringer i den oprindelige befolknings livsf\xc3\xb8relse. Mange af dem havde aldrig f\xc3\xb8r set hverken japanere, vesterl\xc3\xa6ndinge eller massefremstillede varer som t\xc3\xb8j, medicin, v\xc3\xa5ben, radioer og d\xc3\xa5semad. De fremmede soldater fik disse varer med skib eller fly i meget store m\xc3\xa6ngder og gav dem ofte videre til lokale. Da krigen sluttede, blev mange af milit\xc3\xa6rbaserne forladt, og str\xc3\xb8mmen af varer oph\xc3\xb8rte. I et fors\xc3\xb8g p\xc3\xa5, at tiltr\xc3\xa6kke cargo begyndte indbyggerne p\xc3\xa5 \xc3\xb8erne at efterligne de aktiviteter, som de havde set soldaterne g\xc3\xb8re; de byggede f.eks. flyvepladser med kontrolt\xc3\xa5rne, der blev bemandet med flyveledere, som benyttede radioudstyr udsk\xc3\xa5ret i tr\xc3\xa6; de viftede med signalflag, mens de stod p\xc3\xa5 landingsbanen, og ant\xc3\xa6ndte b\xc3\xa5l som signallys._NEWLINE_I moderne tid er st\xc3\xb8rsteparten af cargokult-bev\xc3\xa6gelserne forsvundet igen. Dog er John Frum-kulten stadig levende p\xc3\xa5 Tanna i Vanuatu.\n_START_SECTION_\nAndre betydninger\n_START_PARAGRAPH_\nFra tid til anden bliver begrebet "cargo cult" benyttet for en gruppe af mennesker, der overfladisk imiterer en proces eller et system uden at have en dybere forst\xc3\xa5else af den underliggende substans. Forbindelsen til cargokult bunder i den almindelige opfattelse af, at denne type af bev\xc3\xa6gelser var baseret p\xc3\xa5 en logisk fejlslutning, hvor de tog fejl af \xc3\xa5rsagssammenh\xc3\xa6ngen bag str\xc3\xb8mmen af \xe2\x80\x99\xe2\x80\x99cargo\xe2\x80\x99\xe2\x80\x99 til \xc3\xb8en, nemlig at tilh\xc3\xa6ngerne forveksler n\xc3\xb8dvendige og fyldestg\xc3\xb8rende betingelser i og med, at de tror, det er konstruktionen af flyvepladser og lignende, der er den udl\xc3\xb8sende faktor, og ikke blot en betingelse for begivenheden. Begrebet bliver bl.a. brugt til at beskrive fejlagtig eller d\xc3\xa5rlig videnskab, politik eller erhvervsvirksomhed, hvor uovervejet praksis eller ceremoni f\xc3\xb8rer til mislykkede resultater pga. manglende indsigt i de bagvedliggende faktorer. Et ber\xc3\xb8mt eksempel stammer fra en tale af Richard Feynman p\xc3\xa5 Caltech, hvor han brugte betegnelsen "cargo cult science". Denne tale blev siden til et kapitel i bogen Surely You\'re Joking, Mr. Feynman!. Feynman sammenlignede konstruktionen af hele lufthavne lige fra modeller af flyvemaskiner til headsets med bambusantenner med pseudovidenskab, hvor nogle forskere producerer studier, der p\xc3\xa5 overfladen indeholder alle de elementer, der karakteriserer virkelig videnskab, men som ikke er det, fordi grundl\xc3\xa6ggende betingelser ikke er til stede._NEWLINE_Andre eksempler stammer fra erhvervslivet, hvor en kommerciel succes, f.eks. biler, elektronik, film osv. ofte bliver imiteret af andre producenter, der skaber produkter med en overfladisk lighed, men som mangler originalens substans. Begrebet bruges ogs\xc3\xa5 inden for programmering, hvor f.eks. "cargo cult programming" beskriver den rituelle gentagelse af et stykke kode, hvis betydning programm\xc3\xb8ren ikke kender, men som medtages pga. forestillingen om, at den forhindrer softwarefejl eller lignende. "Cargo cult software engineering" bruges om mindre succesfulde virksomheder, der slavisk imiterer mere succesfulde udviklingsvirksomheders arbejdsmetoder.'